B4-0826, 0837, 0844, 0846, 0848, 0853, 0854 και 0859/98

Ψήφισμα σχετικά με τις πλημμύρες στο Μπαγκλαντές και στην Κίνα

Το Ευρωπαϊκό Κοινοβούλιο,

A. έχοντας υπόψη τις εκτεταμένες πλημμύρες στο Μπαγκλαντές, οι οποίες έχουν καλύψει τα δύο τρίτα της χώρας και έχουν ήδη κοστίσει τη ζωή εκατοντάδων ανθρώπων,

Β. επισημαίνοντας ότι οι πλημμύρες, οι οποίες έχουν ήδη διαρκέσει περισσότερο από τις τελευταίες μεγάλες πλημμύρες του 1988, έχουν προκληθεί από ένα συνδυασμό μεγάλων βροχοπτώσεων κατά την περίοδο των μουσσώνων και παλιρροϊκών φαινομένων, στα οποία ενδέχεται να έχει διαδραματίσει σημαντικό ρόλο η αλλαγή του κλίματος,

Γ. εκφράζοντας τη βαθύτατη ανησυχία του για το ενδεχόμενο να προκληθούν πολύ περισσότεροι θάνατοι από τη διάδοση μολυσματικών νόσων εξαιτίας των πλημμυρών, καθώς επίσης και για το γεγονός ότι έχουν προκληθεί σοβαρές ζημιές σε κοινωνικά έργα υποδομής, για την αντικατάσταση των οποίων το Μπαγκλαντές στερείται των απαραίτητων πόρων,

Δ. σημειώνοντας ότι, σύμφωνα με τη Διεθνή Ομοσπονδία Ενώσεων Ερυθρού Σταυρού και Ερυθράς Ημισελήνου, 30 εκατομμύρια ανθρώπων έχουν πληγεί από τις πλημμύρες και ότι τουλάχιστον 10 εκατομμύρια άνθρωποι έχουν ανάγκη βοήθειας για να επιβιώσουν,

Ε. ανταποκρινόμενο στην έκκληση των αρχών του Μπαγκλαντές της 26ης Αυγούστου 1998 για την αποστολή διεθνούς βοήθειας 576 εκατ. δολαρίων ΗΠΑ και στην έκκληση του Γενικού Γραμματέα των Ηνωμένων Εθνών της 29ης Αυγούστου 1998 για μια ταχεία και γενναιόδωρη ανταπόκριση εκ μέρους των διεθνών δωρητών,

ΣΤ. χαιρετίζοντας το αρχικό πακέτο ανθρωπιστικής βοήθειας ύψους 1 εκατ. Ecu που χορήγησε η Επιτροπή την 1η Σεπτεμβρίου 1998 για να βοηθήσει τους πλημμυροπαθείς,

Ζ. λαμβάνοντας υπόψη τις πρόσφατες καταστροφικές θερινές πλημμύρες κατά μήκος των μεγαλυτέρων ποταμών της Κίνας, οι οποίες υπήρξαν οι χειρότερες των τελευταίων 40 ετών και οι οποίες έπληξαν 240 εκατ. ανθρώπους, δηλαδή το ένα πέμπτο περίπου του πληθυσμού της,

Η. λαμβάνοντας υπόψη ότι οι πλημμύρες αυτές είχαν ως αποτέλεσμα αρκετές χιλιάδες νεκρούς, και άφησαν πολλά εκατομμύρια ανθρώπους άστεγους και λαμβάνοντας υπόψη ότι οι άμεσες ζημίες υπολογίζονται σε άνω των 20 δισ. δολαρίων ΗΠΑ,

Το Ευρωπαϊκό Κοινοβούλιο,

1. εκφράζει την συμπάθειά του προς όλα τα θύματα και τις οικογένειές τους που έχουν πληγεί από τις τραγωδίες και στις δύο χώρες;

Στο Μπαγκλαντές

2. καλεί την Επιτροπή να κινητοποιήσει συμπληρωματικούς πόρους από την Υπηρεσία Ανθρωπιστικής Βοήθειας της Ευρωπαϊκής Κοινότητας (ECHO) για άμεσες ανθρωπιστικές ανάγκες καθώς επίσης και να καταβάλει κάθε δυνατή προσπάθεια για να επιταχύνει τις συμβατικές διαδικασίες που είναι απαραίτητες για την αποδέσμευση και αποστολή της βοήθειας αυτής και να κινητοποιήσει την υφιστάμενη επισιτιστική βοήθεια στην περιοχή;

3. καλεί την Επιτροπή και τα κράτη μέλη να διαθέσουν πόρους για τις τεράστιες ανάγκες αποκαταστάσεως των ζημιών που θα αντιμετωπίσει το Μπαγκλαντές μόλις υποχωρήσουν τα ύδατα από τις πλημμύρες;

4. εκφράζει τη λύπη του για το γεγονός ότι πέντε χρόνια μετά τη διαμάχη σχετικά με το Πρόγραμμα Δράσης για την Αντιμετώπιση των Πλημμυρών, δεν έχει ακόμη θεσπισθεί εναλλακτική πολιτική για την αντιμετώπιση των συνεπειών της ετήσιας υπερεκχυλισης των ποταμών;

5. ζητεί επειγόντως από την Επιτροπή να παράσχει βοήθεια σε έρευνες σχετικά με τις υφέρπουσες κλιματικές αλλαγές, οι οποίες ενδέχεται να είναι υπεύθυνες για την επιδείνωση των πλημμυρών στην περιοχή καθώς και για τη θέσπιση μέτρων για την αντιμετώπιση της καταστάσεως μεσομακροπρόθεσμα, λαμβάνοντας υπόψη τους εγχώριους πόρους και γνώσεις, καθώς και τους συμπληρωματικούς κινδύνους που θα συνεπαγόταν η άνοδος του επιπέδου του θαλασσίων υδάτων στον Κόλπο της Βεγγάλης;

Στην Κίνα

6. καλεί την Επιτροπή να παράσχει συμπληρωματική ανθρωπιστική βοήθεια, σε συνεργασία με τις κεντρικές και επαρχιακές αρχές της Κίνας, προς τα θύματα των πλημμυρών;

7. χαιρετίζει την πρόσφατη παύση λειτουργίας ορισμένων κέντρων εμπορίου ξυλείας κατά μήκος του άνω τμήματος του ποταμού Γιαγκτσέ και καλεί επειγόντως την κινεζική κυβέρνηση να συνεχίσει και να εντατικοποιήσει την πολιτική αποθαρρύνσεως της υλοτομίας;

8. καλεί την Επιτροπή να συμβάλει, με τη διενέργεια μελετών, στην επισήμανση των αιτίων και των πιθανών τρόπων αντιμετώπισης αυτής της άνευ προηγουμένου καταστροφής;

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις του Μπαγκλαντές και της Κίνας και το Γενικό Γραμματέα των Ηνωμένων Εθνών.